als_Latn dik_Latn sag_Latn
Prokurori i Përgjithshëm deklaron se destinacioni i 713 milionë lekëve të vjedhura ne Banken e Shqiperise nuk është gjetur ende.
Gjatë një interviste për Zërin e Amerikës kryeprokurori Adriatik Llalla tha se prokurorët e çështjes këmbëngulin për masën e sigurisë arrest me burg për zyrtarët e lartë të bankës për shkak të rrezikut për shkatërrimin e provave.
“Hetimet vazhdojnë për zyrtarë të nivelit drejtues të bankës. Dyshimet nëse janë të përfshirë drejtpërdrejtë në vjedhjen e shumës ose për moskryerjen e detyrës do të provohet në vijim të hetimit të këtij rasti. Nga hetimet e deritanishme nuk kemi ndonjë të dhënë konkrete se ku kanë përfunduar këto para”, deklaroi Kryeprokurori Llalla.
I pyetur mbi pistat hetimore për vrasjen e bankierit Artan Santo, për ekzekutimin e të cilit nuk ka ende asnjë të dyshuar, Llalla tha se kjo është një çështje e ndjeshme për të cilën po punohet.
“Kemi mjaft të dhënë në proces hetimi. Hetimet janë të gjithanëshme”, u përgjigj ai.
Prokurori i Përgjithshem përmendi se në luftën kundër korrupsionit janë nën hetim të zgjedhur vendorë, disa gjyqtarë dhe prokurorë, ndërkohë që shtoi se përveç të hetuarve për kultivimin e drogës në Lazarat ka edhe të tjerë që po hetohen për trafik droge nga Prokuroria e Krimeve të Rënda.
als_Latn als_Latn als_Latn als_Latn als_Latn als_Latn